Foto’s en video’s: Jhb-vloede: Rampbestuursentrum op been gebringKitsvloede en swaar reën het Woensdagaand groot skade in Johannesburg en aan die Oos-Rand aangerig. Foto: Via City of Joburg / Facebook. Die Johannesburgse rampbestuursentrum is op die been gebring nadat kitsvloede en swaar reën Woensdagaand groot skade in Johannesburg en aan die Oos-Rand aangerig het en minstens vier mense dood en nagenoeg 150 voertuie beskadig is. Thabo Masebe, woordvoerder van die Gautengse provinsiale regering, het Donderdag gesê die sentrum is opgerig om die omvang van die skade te bepaal, met opruimingswerk te begin en inwoners wat in nood is, by te staan. “Die kitsvloede het gebiede in Johannesburg en Ekurhuleni geraak en ŉ aantal voertuie was op die N3-snelweg in die omgewing van Gillooly’s-wisselaar vasgekeer,” het Masebe gesê. “Ongelukkig het vier mense in die vloede verdrink.” Insp. Edna Mamonyane, woordvoerder van die Johannesburgse metropolisie, het aan Maroela Media gesê die dodetal kan dalk styg aangesien talle voertuie verlate in vloedwater gevind is. “Reddingswerkers het tot middernag na mense in die vloedwater gesoek en om te bepaal of daar rekenskap gegee kan word van die voertuie se insittendes. Die soek- en reddingsoperasies het vanoggend om 06:00 weer hervat,” het sy gesê. Masebe het gesê die provinsiale regering doen alles moontlik om die paaie wat oorstroom het skoon te maak en weer oop te stel. Die rampsbestuursentrum sal spesiale aandag gee aan gebiede langs die Jukskeirivier waar vloedwater nagenoeg 130 gesinne in informele nedersettings dakloos gelaat het. Vloedskade is ook in Midrand en Bedfordview aangerig en sommige vlugte by die Internasionale Lughawe OR Tambo moes herlei word. Die R55-Jukskeibrug het ineengestort en ŉ gedeelte van die grensmuur van die Johannesburg-dieretuin het ook in die slag gebly. Intussen het die Suid-Afrikaanse Weerdiens gewaarsku dat hewige donderstorms Donderdagmiddag oor Gauteng verwag kan word. Masebe het namens die provinsiale regering sy innige meegevoel met die oorledenes se naasbestaandes betuig.